**Frederikshavnere gør klar til at samle ind hos husstande i Frederikshavn d. 6. nov. til Dansk Flygtningehjælps arbejde i krigs-og nærområderne.**

*Arne Hansen og, Zahra Olawi i Frederikshavn samt Henny Rasmussen i Strandby står igen i år i spidsen for Dansk Flygtningehjælps husstandsindsamling søndag den 6. november, hvor pengene går direkte til hjælp i nærområder. Med flere end 65 millioner mennesker på flugt i hele verden, kan det være en stor opgave at ville gøre en forskel, men det er hvad koordinatorerne gerne vil bidrage til.*

Der er nu kun godt 14 dage til Dansk Flygtningehjælps årlige landsindsamling søndag den 6. november, og vi vil arbejde for at det bliver en god dag for både indsamlere og dem, de besøger. Og vi håber, at mange vil være med til at skabe et godt resultat og en hyggelig dag.

”Det var en god oplevelse for os. Alle mennesker var venlige og søde” fortæller Wadha efter at hun og manden Zardash havde samlet ind i 2015 for første gang; og tilføjer ”jeg siger tak til alle der hjælper flygtninge og fattige mennesker der lever i en dårlig situation”. Zardasht bifalder med ” Jeg vil gerne deltage og samle ind hvert år”. Og vi **behøver mange flere indsamlere for at besøge alle husstande** d. 6. nov.

**At gøre en forskel.**

De penge, som indsamlere typisk samler sammen i løbet af de tre timer, rækker langt ude i verden, hvor de for eksempel kan sørge for varmt vintertøj til to hele familier til vinter.

”Folk giver alt fra ganske få kroner og op til hundrede kroner, men alle beløb gør en forskel, og for de 1.000 kr., som en indsamler typisk samler ind, kan vi give rent vand til 200 flygtninge eller køkkengrej til 8 familier” fortæller Arne Hansen. ”Mange bække små, gør en stor å, og med hver en krone kan Dansk Flygtningehjælp redde liv ude i nærområderne”.

Når indsamlerne møder op søndag d. 6. november mellem kl. 9,30 og kl. 11 i De Frivilliges Hus, Danmarksgade 12, for at få udleveret ruter og indsamlingsbøsser, så vil der også være kaffe på kanden og en bolle til.

*Dansk Flygtningehjælp samler ind d. 6. november i hele Danmark. Overskuddet fra Landsindsamlingen går direkte til arbejdet med at hjælpe flygtninge i nærområderne. Blandt andet i Syrien og Sydsudan, hvor der nu er kæmpe udfordringer på grund af konflikter og krig. - Alle er velkomne til at melde sig som indsamler på [www.flygtning.dk/landsindsamling](http://www.flygtning.dk/landsindsamling) eller på telefon 3373 5111*

## Interesserede frederikshavnere kan også tilmelde sig lokalt hos Arne på mobil 30420818 eller hos Henny på 20872163 – slutter Arne Hansen, som indsamlingskoordinator i Frederikshavn . Følg med og skriv på Facebooksiden [Frederikshavnere samler ind 6. nov. til verdens flygtninge for DFH](https://www.facebook.com/frederikshavnDFH/) på <https://www.facebook.com/frederikshavnDFH/> , besøg Dialog på Frederikshavn Lokalradio på <http://arnehansen.net/dialog/> eller på Facebooksiden: [Dialog paa Frederikshavn Lokalradio](https://www.facebook.com/Dialogpaafrederikshavnlokalradio/%20) på <https://www.facebook.com/Dialogpaafrederikshavnlokalradio/> .

**FAKTA: Konflikter i verden**

* Flere end 65 millioner mennesker er på flugt verden over som følge af krig, konflikt og katastrofe. Mere end 90 % af dem befinder sig i nærområderne.
* Flygtninge er gennemsnitligt på flugt i 17 år, hvor de på grund af forfølgelse, ødelæggelser eller fortsatte kampe ikke kan vende hjem.
* Krigen i Syrien er gået ind i sit 6. år, og over 12 millioner syrere er flygtet fra hus og hjem. Størstedelen (ca. 7 millioner) er internt fordrevne, mens over 4 millioner er flygtet til nabolande. 1 million syrere har søgt asyl i Europa.
* Borgerkrigen i Sydsudan har raset siden 2013, og har sendt over 2 millioner mennesker på flugt. 1,6 millioner sydsudanesere er internt fordrevne i Sydsudan og flere end 700.000 er flygtet til nabolandene. - Flygtninge og internt fordrevne har behov for sikkerhed, tryghed, samt livsvigtig nødhjælp i form af rent vand, mad og varmt tøj.